Nóg rowers deur Schweizer-Reneke-gemeenskap gefnuikDie verdagtes se motor wat in ‘n veld tot stilstand gekom het. Foto: Verskaf Te danke aan die flink optrede van die gemeenskap van Schweizer-Reneke in Noordwes is drie verdagtes aangekeer kort nadat ŉ sakeman in die dorp beroof is. Kapt. Paul Ramaloko, polisiewoordvoerder, het Dinsdag gesê ŉ sakeman het Maandagoggend geld in ŉ bekende bank in die dorp gaan onttrek. “Toe die man die bank verlaat, het twee mans hom agtervolg. Hulle het pepersproei in sy gesig gespuit en die sak met die geld afgevat,” het Ramaloko gesê. Die mans het in ŉ luukse wegkommotor gevlug. “ŉ Omstander het die rooftog gesien en dit by polisiebeamptes aangemeld wat in die omtrek besig was met roetine-patrollie.” Die polisie, buurtwag en boere van die omgewing het die verdagtes agternagesit. Die verdagtes het sowat 15 km buite die dorp beheer oor die motor verloor. Die motor het in ŉ veld ingeswenk en tot stilstand gekom. Die twee verdagtes en die man wat die motor bestuur het, is in hegtenis geneem. “Die polisie het die motor deursoek en die gesteelde geld teruggevind. Daar was R10 000 ekstra en die vermoede bestaan dat dit ook gesteel is.” Die verdagtes moet Woensdag in die Schweizer-Reneke-landdroshof verskyn op aanklag van roof. Dié voorval volg binne ŉ maand toe die gemeenskap ook saamgestaan en ses verdagtes aangekeer het nadat ŉ man wat by ŉ diamantonderneming werk, gekaap en beroof is. Lees meer hier.